A BIZOTTSÁG 945/2006/EK RENDELETE
(2006. június 26.)
a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló 1342/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (1) és különösen annak 10. cikke (2) bekezdésére,
mivel:
(1)
Az 1785/2003/EK rendelet 11a. és 11c. cikke meghatározza az 1006 20 KN-kód alá tartozó hántolt rizsre és az 1006 30 KN-kód alá tartozó teljesen hántolt rizsre vagy félig hántolt rizsre alkalmazandó behozatali vámtételek időszakos kiszámítására és meghatározására vonatkozó mechanizmusokat.
(2)
Annak elkerülése érdekében, hogy ezen mechanizmusok működésében a behozatali engedélyre vonatkozó, visszaélésszerű kérelmek zavart okozzanak, az 1342/2003/EK bizottsági rendeletben (2) kellően magas szinten kell meghatározni a hántolt rizsre, a félig hántolt rizsre és a teljesen hántolt rizsre vonatkozó behozatali engedélyekhez letétbe helyezendő biztosíték mértékét.
(3)
Következésképpen az 1342/2003/EK rendeletet módosítani kell.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1342/2003/EK rendelet 12. cikke a következő aa) ponttal egészül ki:
„aa)
az a) ponttól eltérve tonnánként 30 euro az 1006 20 és az 1006 30 KN-kód alá tartozó termékek esetében, amennyiben behozatali engedélyekről van szó.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2006. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 26-án.